
Opis sprememb
Po veljavni ureditvi se poškodovano ali okvarjeno vozilo na avtocesti ali hitri cesti šteje za oviro v prometu. Voznik mora zagotoviti njegovo čimprejšnjo odstranitev. Če tega ne stori oziroma tega ne more zagotoviti sam, odstranitev vozila ali njegovo ustrezno zavarovanje, če to še ni bilo izvedeno, zagotovi izvajalec rednega vzdrževanja cest oziroma pooblaščeni izvajalec. Stroške odstranitve krije povzročitelj ovire.

Zakonodaja, ki jo je bilo treba spremeniti
Spremembe zakonodaje niso bile potrebne.

Bistvo administrativne razbremenitve
Administrativna razbremenitev temelji na enostavni in jasno določeni ureditvi postopkov odstranjevanja pokvarjenih ali poškodovanih osebnih vozil z avtocest in hitrih cest. Uporabniki morajo zgolj poskrbeti za čimprejšnjo odstranitev vozila. Če tega ne morejo zagotoviti sami, odstranitev organizira izvajalec rednega vzdrževanja cest, kar preprečuje dodatne administrativne postopke in omogoča hitro ukrepanje v interesu prometne varnosti ter pretočnosti prometa.

Na koga sprememba vpliva
· Uporabnike avtocest in hitrih cest, ki so lastniki ali vozniki poškodovanih ali pokvarjenih osebnih vozil.
· Izvajalce rednega vzdrževanja cest.
· Upravljavca avtocestnega omrežja.
· Druge udeležence v cestnem prometu.

Skupni učinki
Učinki ureditve so predvsem varnostne in organizacijske narave. Jasno določena odgovornost za odstranitev pokvarjenega ali poškodovanega vozila omogoča hitro odpravljanje ovir na cestnem omrežju, kar prispeva k večji prometni varnosti in boljši pretočnosti prometa.

Kadar uporabnik vozila ne more sam zagotoviti njegove odstranitve, za odstranitev oziroma zavarovanje ovire poskrbi izvajalec rednega vzdrževanja cest. S tem se zmanjšuje tveganje za nastanek prometnih zastojev, sekundarnih prometnih nesreč in drugih motenj v prometu.

Ureditev prispeva k učinkovitejšemu delovanju avtocestnega omrežja ter zagotavlja enotno obravnavo okvarjenih ali poškodovanih vozil ne glede na njihovo kategorijo.

